**Olli Juolevi** (s. 5. toukokuuta 1998 Helsinki) on suomalainen jääkiekkopuolustaja. Hän pelaa SM-Liigan Tappara:ssa.

Juolevi aloitti uransa Jokerien juniorijoukkueissa, mutta siirtyi vuonna 2015 kanadalaiseen OHL-seura London Knightsiin. Vancouver Canucks varasi hänet ensimmäisellä kierroksella vuoden 2016 varaustilaisuuden viidentenä pelaajana ja ensimmäisenä puolustajana. Hän pelasi kauden 2017–2018 lainalla TPS:ssä, kunnes siirtyi Canucksin organisaatioon. Juolevi on pelannut urallaan 41 NHL-ottelua.

Maajoukkuetasolla Juolevi on pelannut kolmissa nuorten maailmanmestaruuskilpailuissa vuosina 2016, 2017 ja 2018; hän voitti kultaa vuonna 2016.

Ura
---

### Seuraura

Juolevi on Itä-Helsingin Kiekon kasvatti. Hän siirtyi nuorempana C-juniorina Jokereihin. Kaudella 2012–2013 Juolevi oli seuran C-nuorten tehokkain puolustaja sekä SM-karsinnoissa tehoilla 6+8=14 että SM-sarjan runkosarjassa tehoilla 10+19=29, joilla hän voitti koko sarjan puolustajien pistepörssin. Kaudella 2013–2014 Juolevi oli B-nuorten SM-sarjan pudotuspelien tehokkain puolustaja ja hän voitti Jokereiden sisäisen syöttöpörssin tehoilla 1+8=9. Kausi päättyi B-nuorten Suomenmestaruuteen. Juolevi palkittiin kauden päätteeksi B-nuorten SM-sarjan parhaana puolustajana Pekka Marjamäki -palkinnolla. Hän pelasi kauden aikana myös vain 15-vuotiaana 11 ottelua Jokereiden A-nuorissa.

Kaudella 2014–2015 Juolevi teki 16-vuotiaana läpimurtonsa A-nuorten SM-liigassa. Hän oli Jokereiden tehokkain puolustaja tehoilla 6+26=32, joilla Juolevi jakoi sarjan puolustajien pistepörssin seitsemännen sijan Lukon Aleksi Saarisen ja HPK:n Matias Haarasen kanssa. Hänet valittiin A-nuorten SM-liigan marraskuun 2014 kuukauden tulokaspelaajaksi. Juolevin kausi päättyi kuitenkin viiden playoff-ottelun jälkeen polvivammaan. Hänet palkittiin kauden päätteeksi A-nuorten SM-liigan parhaana puolustajana Reijo Ruotsalainen -palkinnolla, parhaana tulokkaana Yrjö Hakala -palkinnolla sekä valittiin ensimmäiseen tähdistökentälliseen.

Kesäkuussa 2016 Jokereiden KHL-joukkue kiinnitti Juolevin. Samana kesänä London Knights varasi hänet 45. pelaajana CHL:n varaustilaisuudessa. Juolevi siirtyi joukkueeseen kaudeksi 2015–2016. Hän oli Knightsin tehokkain puolustaja tehoilla 9+33=42. Kevään 2016 pudotuspeleissä Juolevi teki 18 ottelussa tehot 3+11=14. Hän voitti kauden päätteeksi OHL:n mestaruuden, J. Ross Robertson Cupin. Juolevi valittiin liigan kolmanteen tähdistökentälliseen ja tulokkaiden toiseen tähdistökentälliseen. Hän oli myös Memorial Cup -lopputurnauksen tehokkain puolustaja seitsemällä syöttöpisteellään. Knights voitti turnauksen, ja Juolevista tuli kaikkien aikojen kolmas Memorial Cupin voittanut suomalaispelaaja vuonna 1979 mestaruuden voittaneiden Anssi Melametsän ja Veli-Pekka Kinnusen jälkeen. Hänet valittiin turnauksen tähdistökentälliseen. Juolevi pelasi kauden aikana myös CHL Top Prospects Gamessa.

Tammikuussa 2016 NHL:n kykyjenetsijätoimisto listasi Juolevin Pohjois-Amerikassa pelaavista kenttäpelaajista viidenneksi NHL:n varaustilaisuuteen 2016. Puolustajista hänen edellään oli vain Jakob Chychrun sijalla 2. Juolevi oli viides myös huhtikuun rankingissa, jolloin Chychrun sijoittui neljänneksi. Aivan varaustilaisuuden alla *The Sports Networkin* Bob McKenzie arvioi Juolevin omalla listallaan kuudenneksi ja ensimmäiseksi puolustajaksi. Lopulta Vancouver Canucks varasi hänet koko varaustilaisuuden viidentenä pelaajana ja ensimmäisenä puolustajana. Häntä pienemmällä numerolla suomalaispuolustajista on varattu vain Aki Berg, (3. varaus vuonna 1995), Miro Heiskanen (3. varaus vuonna 2017) ja Joni Pitkänen (4. varaus vuonna 2002). Juolevin varaus täydensi suomalaishistoriaa myös sillä, että kolme suomalaispelaajaa varattiin ensimmäisen kerran viiden ensimmäisen pelaajan joukossa, kun Patrik Laine (2. varaus) ja Jesse Puljujärvi (4. varaus) varattiin ennen häntä.

Elokuussa 2016 Juolevi teki Vancouver Canucksin kanssa kolmivuotisen tulokassopimuksen. Saman vuoden harjoitusleirin päätteeksi seura lähetti hänet kaudeksi 2016–2017 takaisin London Knightsin OHL-joukkueeseen. Vuotta myöhemmin Canucks lähetti Juolevin harjoitusleirin päätteeksi puolestaan lainalle SM-liigajoukkue Turun Palloseuraan. Siirron taustalla oli myös entinen Canucksin puolustaja Sami Salo, joka toimii TPS:n apuvalmentajana ja vieraili Canucksin kehitysleirillä kesällä 2017. Juolevi teki näin ollen miesten pääsarjadebyyttinsä 13. lokakuuta 2017 vieraissa Pelicansia vastaan. Hänet merkittiin TPS:n kakkospuolustajapariin Elmeri Erosen viereen. Juolevi sai ottelussa jääaikaa 16.19 minuuttia ja hän keräsi neljä jäähyminuuttia. SM-liigauransa avausmaalin Juolevi teki viidennessä ottelussaan 24. lokakuuta 2017 ylivoimalla vieraissa Mikkelin Jukureita vastaan. Hän keräsi ottelussa myös kaksi syöttöpistettä. Antti Äikäs valitsi Juolevin ottelun alumnien tähtien kakkostähdeksi. Kaikkiaan hänen tulokaskautensa toi 38 runkosarjaottelussa tehot 7+12=19 ja 11 playoff-ottelussa tehot 2+5=7. Juolevi voitti runkosarjassa SM-liigan tulokaspuolustajien maalipörssin. Pudotuspeleissä hän voitti TPS:n sisäisen tehotilaston lukemalla +5.

Kesällä 2018 Juolevi joutui selkäleikkaukseen. Hän kuntoutui Vancouver Canucksin syksyn harjoitusleirille, mutta jonka päätteeksi seura lähetti Juolevin AHL-joukkue Utica Cometsin vahvuuteen. Hän pelasi kaudella 2018–2019 18 runkosarjaottelua tehopistein 1+12=13, kunnes joulukuussa 2018 Juolevi joutui polvileikkaukseen, joka päätti hänen koko kautensa. Juolevin kuntoutuminen kesti yli kuusi kuukautta. Syksyn 2019 harjoitusleirin päätteeksi Canucks lähetti hänet jälleen farmijoukkue Cometsiin. Marraskuussa Juolevi reiluksi kuukaudeksi sivuun alavartalovamman vuoksi. Hän pelasi Cometsissa lopulta koko runkosarjan tehden 45 ottelussa tehot 2+13=15, kunnes koronaviruspandemia keskeytti AHL-kauden maaliskuussa 2020. Heinäkuussa Canucks nimesi Juolevin NHL-vahvuuteensa pudotuspeleihin. Juolevi pelasi ensimmäisen ja kauden 2019–2020 ainoaksi jääneen NHL-ottelunsa pudotuspelien karsintakierroksen neljännessä ottelussa 7. elokuuta 2020 Minnesota Wildia vastaan. Hän sai ottelussa jääaikaa 6.16 minuuttia.

Tammikuun 2021 harjoitusleirin päätteeksi Juolevi otti paikan Vancouver Canucksin NHL-kauden 2020–2021 avauskokoonpanosta. Hän teki NHL-uransa avausmaalin kauden seitsemännessä ottelussaan 25. tammikuuta 2021 Ottawa Senatorsia vastaan. Juolevi keräsi ottelusta teholukeman +2. Hänet valittiin ottelun kolmostähdeksi. Juolevi lähetettiin kauden aikana kolme kertaa Canucksin varamiesten "taksiryhmään". Hän sai NHL:ssä tililleen lopulta 23 runkosarjaottelua tehopistein 2+1=3.

Elokuussa 2021 Juolevi teki Canucksin kanssa vuoden mittaisen, yksisuuntaisen ja 750 000 dollarin arvoisen jatkosopimuksen. Lokakuussa 2021 seura kauppasi Juolevin Florida Panthersiin vaihdossa hyökkääjä Juho Lammikkoon ja puolustaja Noah Juulseniin. Maaliskuussa 2022 Panthers asetti Juolevin siirtolistalle, josta Detroit Red Wings poimi hänet joukkueeseensa. Hän pelasi kaudella 2021–2022 yhteensä 18 NHL-ottelua ilman tehopisteitä. Heinäkuussa 2022 Juolevi teki yksivuotisen sopimuksen Anaheim Ducksin kanssa. Hän pelasi koko kauden 2022–2023 AHL:ssä Anaheimin farmiseura San Diego Gullsissa. Syyskuussa 2023 Juolevi sai koesopimuksen Arizona Coyotesiin, joka kesti kuitenkin vain yhden harjoitusottelun verran, minkä jälkeen hän teki kuukauden mittaisen sopimuksen Ruotsin SHL:ssä pelaavan Timrån kanssa.

### Maajoukkueura

Juolevi pelasi alle 20-vuotiaiden MM-kilpailuissa vuosina 2016, 2017 ja 2018, joista ensimmäinen turnaus päättyi maailmanmestaruuteen. Juolevi voitti yhdeksällä syöttöpisteellään turnauksen puolustajien syöttöpörssin ja jakoi puolustajien pistepörssin voiton Yhdysvaltain Zach Werenskin kanssa. Hänet valittiin turnauksen tähdistökentälliseen. Vuoden 2017 turnauksessa Juolevi toimi Suomen kapteenina. Vuoden 2018 turnauksessa valmennus valitsi hänet joukkueensa turnauksen yhdeksi kolmesta parhaasta pelaajasta. Juolevi valittiin myös Tšekkiä vastaan pelatun puolivälieräottelun päätteeksi Suomen ottelun parhaaksi pelaajaksi.

Juolevi pelasi myös alle 18-vuotiaiden Ivan Hlinkan muistoturnauksessa vuonna 2014. Hän edusti myös alle 17-vuotiaiden maajoukkueetta Euroopan nuorten olympiafestivaaleilla vuonna 2015, jolloin Juolevi voitti pronssia. Hän on kuulunut sekä alle 16- että 18-vuotiaiden maajoukkueen kapteenistoon. Yhteensä Juolevi on pelannut 31 nuorten ja 30 poikien maaottelua.

Suomen A-maajoukkueessa Juolevi on pelannut kaksi ottelua ilman tehopisteitä. Hän teki A-maajoukkuedebyyttinsä vain 19-vuotiaana Sweden Hockey Gamesissa 29. huhtikuuta 2018 Tukholman Hovetissa turnauksen isäntäjoukkue Ruotsia vastaan. Juolevi keräsi ottelusta teholukeman +1. Hän putosi lopulta viimeisten joukossa MM-leiriryhmästä vuoden 2018 turnaukseen.

Pelityyli
---------

Elite Prospects -sivuston Curtis Joen mukaan Juolevi on kokonaisvaltainen all around -puolustaja, joka pelaa hyvin hyökkäyspäässä ja luo painetta vastustajille. Joen mukaan hän on vahva ja tasapainoinen luistelija, hyvä tuomaan kiekkoa ylöspäin sekä takakarvaamaan. Juolevi osaa käyttää kokoaan hyväksi, mutta hän ei ole kuitenkaan fyysisesti kovin vahva. Juolevi yrittää paikata puutteensa pelaamalla rajojensa mukaisesti, kuten käyttämällä hyväkseen kiekollisia taitojaan.

*Jatkoaika.comin* verkkolehden Joni Lampela puolestaan kertoo, että Juolevin suurimpana vahvuutena on pidetty kiekollista älykkyyttä. Hän nostaa artikkelissa esille myös Juolevin laadukkaan sijoittumisen ja pelisilmän.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2013–2014 | Jokerit | A-SM | 11 | 1 | 3 | 4 | 6 | – | – | – | – | – |
| 2014–2015 | Jokerit | A-SM | 44 | 6 | 26 | 32 | 28 | 5 | 1 | 2 | 3 | 2 | Ykköstähdistö |
| 2015–2016 | London Knights | OHL | 57 | 9 | 33 | 42 | 16 | 18 | 3 | 11 | 14 | 4 |  |  |  |  |  |  | JMM | 7 | 0 | 9 | 9 | 4 | Ykköstähdistö |
|  | London Knights | M-Cup | – | – | – | – | – | 4 | 0 | 7 | 7 | 4 | Ykköstähdistö |
| 2016–2017 | London Knights | OHL | 58 | 10 | 32 | 42 | 36 | 14 | 3 | 5 | 8 | 8 |  |  |  |  |  |  | JMM | 6 | 0 | 2 | 2 | 0 |
| 2017–2018 | TPS | SM-liiga | 38 | 7 | 12 | 19 | 14 | 11 | 2 | 5 | 7 | 0 |  |  |  |  |  |  | JMM | 5 | 1 | 3 | 4 | 0 |
| 2018–2019 | Utica Comets | AHL | 18 | 1 | 12 | 13 | 2 | – | – | – | – | – |
| 2019–2020 | Vancouver Canucks | NHL | – | – | – | – | – | 1 | 0 | 0 | 0 | 0 |
|  | Utica Comets | AHL | 45 | 2 | 23 | 25 | 24 | – | – | – | – | – |
| 2020–2021 | Vancouver Canucks | NHL | 23 | 2 | 1 | 3 | 0 | – | – | – | – | – |
| 2021–2022 | Florida Panthers | NHL | 10 | 0 | 0 | 0 | 2 | – | – | – | – | – |
|  | Charlotte Checkers | AHL | 3 | 0 | 1 | 1 | 2 | – | – | – | – | – |
|  | Detroit Red Wings | NHL | 8 | 0 | 0 | 0 | 4 | – | – | – | – | – |
| 2022–2023 | San Diego Gulls | AHL | 38 | 1 | 13 | 14 | 22 | – | – | – | – | – |
| 3 kautta | yhteensä | NHL | 41 | 2 | 1 | 3 | 6 | 1 | 0 | 0 | 0 | 0 |
| 4 kautta | yhteensä | AHL | 104 | 4 | 49 | 53 | 50 | – | – | – | – | – |
| 1 kausi | yhteensä | SM-liiga | 38 | 7 | 12 | 19 | 14 | 11 | 2 | 5 | 7 | 0 |

Lähteet
-------

* Olli Juolevi The Internet Hockey Databasessa (englanniksi)
* Olli Juolevi Eurohockey-sivustolla (englanniksi)
* Olli Juolevi *Elite Prospects*. Everysport Media Group AB.  (englanniksi)

### Viitteet

1. ↑  Connors, Trevor: Did Juolevi Get His Coach Fired? *thehockeywriters.com*.  4.1.2017. The Hockey Writers. Viitattu 2.1.2018. (englanniksi)
2. 1 2 3 4 5 6 7 8 9 10  Olli Juolevi *Elite Prospects*. Everysport Media Group AB.  (englanniksi)
3. ↑  Miettinen, Heikki: Nuorten Leijonien Olli Juolevi, 17, pelaa Kanadassa aina loppuunmyydyssä hallissa: "Eroa kuin yöllä ja päivällä" *HS.fi*.  13.12.2015. Sanoma Media Finland Oy. Viitattu 27.12.2015.
4. ↑  Elite Prospects - Jokerit U16 *eliteprospects.com*. Everysport Media Group AB. Viitattu 2.10.2019. (englanniksi)
5. ↑  Elite Prospects - Jokerit U18 *eliteprospects.com*. Everysport Media Group AB. Viitattu 2.10.2019. (englanniksi)
6. ↑  Palkinto taifuuni iski Bluesiin *bluesjuniors.fi*.  11.3.2014. Blues Juniors Ry.  Arkistoitu 8.8.2016. Viitattu 30.6.2016.
7. ↑  Elite Prospects - U20 SM-liiga Stats 2014-2015 *eliteprospects.com*. Everysport Media Group AB. Viitattu 2.10.2019. (englanniksi)
8. ↑  Olli Juolevi *Jatkoaika.com*. Jatkoaika r.y.. Viitattu 30.6.2016.
9. ↑  Jokerit jatkosopimukseen puolustajalupauksensa kanssa *Jatkoaika.com*.  23.6.2015. Jatkoaika r.y.. Viitattu 30.6.2016.
10. ↑  Juolevi & Mattinen commit to Knights *londonknights.com*.  17.7.2015. London Knights. Viitattu 14.1.2016. (englanniksi)
11. ↑  Juolevi vaihtaa narrin ritariin *Jatkoaika.com*.  18.7.2015. Jatkoaika r.y.. Viitattu 30.6.2016.
12. ↑  Elite Prospects - London Knights *eliteprospects.com*. Everysport Media Group AB. Viitattu 2.10.2019. (englanniksi)
13. ↑  Olli Juolevi The Internet Hockey Databasessa (englanniksi)
14. ↑  Elite Prospects - M-Cup Stats 2015-2016 *eliteprospects.com*. Everysport Media Group AB. Viitattu 27.1.2021. (englanniksi)
15. ↑  London Knights Memorial Cupin voittoon – Juolevi kolmas suomalaisvoittaja *Jatkoaika.com*.  30.5.2016. Jatkoaika r.y.. Viitattu 30.6.2016.
16. ↑  2016 Draft Prospects – North American Skaters *NHL.com*. National Hockey League. Viitattu 30.6.2016. (englanniksi)
17. ↑  McKenzien listalla seitsemän suomalaista *Jatkoaika.com*.  21.6.2016. Jatkoaika r.y.. Viitattu 30.6.2016.
18. ↑  Sihvonen, Varpu: NHL:n varaustilaisuudessa tehtiin suomalaishistoriaa *ts.fi*.  24.6.2016. Turun Sanomat Oy. Viitattu 30.6.2016.
19. ↑  Canucks sign Juolevi to entry level contract *nhl.com/canucks*.  5.8.2016. Vancouver, BC:  Vancouver Canucks. Viitattu 2.10.2019. (englanniksi)
20. ↑  Juolevi solmi tulokassopimuksen Canucksin kanssa *Jatkoaika.com*.  6.8.2016. Jatkoaika r.y.. Viitattu 6.8.2016.
21. ↑  NHL-seura passitti suomalaisen huippulupauksen takaisin juniorisarjaan *suomikiekko.com*.  6.10.2016. Nordic Sport Media. Viitattu 2.11.2016.
22. ↑  Saastamoinen, Lauri: Huippuhankinnalle varmistus! – Suomalainen NHL-superlupaus siirtyy TPS:ään *suomikiekko.com*.  3.10.2017. Nordic Sport Media. Viitattu 4.10.2017.
23. ↑  Savonen, Ilari: NHL:n suomalaislupauksen siirto TPS:ään lähestyy? – "Vaikea nähdä häntä kokoonpanossa" *suomikiekko.com*.  28.9.2017. Nordic Sport Media. Viitattu 4.10.2017.
24. ↑  Kokoonpanot *liiga.fi*.  13.10.2017. Jääkiekon SM-liiga Oy. Viitattu 14.10.2017.
25. ↑  Ottelutilastot *liiga.fi*.  13.10.2017. Jääkiekon SM-liiga Oy. Viitattu 14.10.2017.
26. ↑  Otteluseuranta *liiga.fi*.  24.10.2017. Jääkiekon SM-liiga Oy. Viitattu 24.10.2017.
27. ↑  Pelaajatilastot *liiga.fi*. Jääkiekon SM-liiga Oy. Viitattu 22.4.2018.
28. ↑  Elite Prospects - TPS *eliteprospects.com*. Everysport Media Group AB. Viitattu 2.10.2019. (englanniksi)
29. ↑  Ikonen, Sami: NHL-pomo ei ole huolestunut huippulupaus Olli Juolevista – selkäleikkaus ei pilaa mahdollisuuksia Canucksiin *suomikiekko.com*.  13.6.2018. Nordic Sport Media. Viitattu 2.10.2019.
30. ↑  Saastamoinen, Lauri: Jättipettymys: TPS:ssä loistanut suomalainen superlupaus jäi ilman NHL-paikkaa! *suomikiekko.com*.  27.9.2018. Nordic Sport Media. Viitattu 2.10.2019.
31. ↑  Hoffrén, Sami: NHL-seura pudotti karmean uutispommin: suomalaisen huippulupauksen kausi on ohi *is.fi*.  19.12.2018. Toronto:  Sanoma Media Finland Oy. Viitattu 19.12.2018.
32. ↑  Canucks reduce pre-season roster *nhl.com/canucks*.  21.9.2019. Vancouver, BC:  Vancouver Canucks. Viitattu 2.10.2019. (englanniksi)
33. ↑  Pönniö, Toni: Vielä ei ole NHL-debyytin aika: Vancouver Canuks lähetti suomalaisen huippulupauksensa farmiin *suomikiekko.com*.  21.9.2019. Nordic Sport Media. Viitattu 2.10.2019.
34. ↑  Canucks announce roster for Phase 4 of NHL’s Return to Play *sportsnet.ca*.  26.7.2020. Rogers Media Inc. Viitattu 27.1.2021. (englanniksi)
35. ↑  Seppälä, Tommi: Vammakierteen selättänyt Olli Juolevi joutui raatamaan vuosia NHL-debyyttinsä eteen: "Arvostan asioita, jotka otin aiemmin itsestäänselvyytenä" *yle.fi*.  11.8.2020. Yleisradio Oy. Viitattu 27.1.2021.
36. ↑  Vancouver Canucks - Minnesota Wild - August 7th, 2020 *NHL.com*.  7.8.2020. National Hockey League. Viitattu 27.1.2021. (englanniksi)
37. ↑  Niemeläinen, Jonne: Olli Juolevi täräytti uransa ensimmäisen NHL-maalin – "Emme odota, että Olli olisi hyökkäävä puolustaja" *yle.fi*.  26.1.2021. Yleisradio Oy. Viitattu 26.1.2021.
38. ↑  Ottawa Senators - Vancouver Canucks - January 25th, 2021 *NHL.com*.  25.1.2021. National Hockey League. Viitattu 27.1.2021. (englanniksi)
39. ↑  Olli Juolevi Stats, Profile, Bio, Analysis and More *sportsforecaster.com*. XML Team Solutions, LLC. Viitattu 10.8.2021. (englanniksi)
40. ↑  Canucks Re-Sign Defenceman Olli Juolevi *nhl.com/canucks*.  10.8.2021. Vancouver, B.C.:  Vancouver Canucks. Viitattu 10.8.2021. (englanniksi)
41. ↑  Lampinen, Ville: Olli Juolevi jatkaa Canucksin organisaatiossa yksisuuntaisella sopimuksella *Jatkoaika.com*.  10.8.2021. Jatkoaika r.y.. Viitattu 10.8.2021.
42. ↑  Florida Panthers Acquire Defenseman Olli Juolevi from Vancouver Canucks *nhl.com/panthers*.  10.10.2021. SUNRISE, Fla.:  Florida Panthers. Viitattu 13.10.2021. (englanniksi)
43. ↑  Määttä, Arto: Olli Juolevi kaupattiin Florida Panthersiin – myös toiseen suuntaan liikahti suomalainen *Jatkoaika.com*.  10.10.2021. Jatkoaika r.y.. Viitattu 13.10.2021.
44. ↑
45. ↑
46. ↑  Olli Juolevi heivattiin NHL-joukkueesta *MTV Uutiset*.  29.9.2023. Viitattu 29.9.2023.
47. ↑  Jan Vilén: NHL:n jättänyt Olli Juolevi löysi uuden seuran – solmi todellisen pätkäsopimuksen *Ilta-Sanomat*.  5.10.2023. Viitattu 5.10.2023.
48. ↑  Elite Prospects - WJC-20 Stats 2015-2016 *eliteprospects.com*. Everysport Media Group AB. Viitattu 2.10.2019. (englanniksi)
49. ↑  Ikonen, Petteri: Juolevi, Puljujärvi ja Laine tähdistökentälliseen – Puljujärvi myös MVP ja paras hyökkääjä *leijonat.fi*.  6.1.2016. Suomen Jääkiekkoliitto – Finlands Ishockeyförbund ry.  Arkistoitu 8.1.2016. Viitattu 14.1.2016.
50. ↑  Koppanen, Tolvanen ja Juolevi palkinnoille *Jatkoaika.com*.  2.1.2017. Jatkoaika r.y.. Viitattu 3.1.2017.
51. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2018. IIHF.  Arkistoitu 6.1.2018. Viitattu 31.12.2018. (englanniksi)
52. ↑  Tilanne 3.5.2018
53. ↑  Sweden vs Finland – EHC – Euro Hockey Challenge – boxscore *pointstreak.com*.  29.4.2018. Pointstreak Sports Technologies Inc. Viitattu 3.5.2018.
54. ↑  Lampela, Joni: NHL-varaustilaisuuden puolustajat – Juolevista ykkösnimi? *Jatkoaika.com*.  24.6.2016. Jatkoaika ry. Viitattu 30.6.2016.